12.		Výpoveď zamestnávateľa
			zo zdravotných dôvodov
			[§ 63 ods. 1 písm. c) ZP]
ABC, s.r.o., Ružová ul. č. 10, 010 01 Žilina
zastúpená Ing. Ivanom Janurom, konateľom
Ján Hladký
Stodolova ul. č. 2
010 01 Žilina
Žilina 30. 9. 2022
Vec:	Výpoveď z pracovného pomeru zo zdravotných dôvodov
V našej akciovej spoločnosti pracujete od 1. 8. 2020 vo funkcii mechanika. Na základe dokladu o práceneschopnosti ste v obdbobí od 15. 5. 2022 do 31. 8. 2022 nemohli vykonávať prácu v súlade s uzatvorenou pracovnou zmluvou z dôvodu mimopracovného úrazu a túto prácu nemôžete vykonávať v súčasnosti a podľa vyjadrenia ošetrujúceho lekára ani v budúcnosti.
Dňa 14. 9. 2022 sme Vám ponúkli inú, pre Vás vhodnú prácu zohľadňujúcu Váš zdravotný stav, ktorú ste však odmietli. Keďže v našej a. s. nemáme inú, pre Vás vhodnú prácu, sme nútení ukončiť s Vami pracovný pomer v zmysle § 63 ods. 1 písm. c) ZP výpoveďou. 
Výpovedná doba je dvojmesačná a Váš pracovný pomer končí dňom 30. 11. 2022. 
V najbližšom výplatnom termíne Vám budú vyplatené Vaše finančné nároky, vrátane odstupného a náhrady mzdy za nevyčerpanú dovolenku. 
zamestnávateľ
Poznámka 
Zamestnávateľ môže dať zamestnancovi výpoveď v súlade s § 63 ods. 1 písm. c) ZP, ak vzhľadom na svoj zdravotný stav podľa lekárskeho posudku dlhodobo stratil spôsobilosť vykonávať doterajšiu prácu, alebo ak ju nesmie vykonávať pre chorobu z povolania alebo pre ohrozenie touto chorobou, prípadne ak na pracovisku dosiahol najvyššiu prípustnú expozíciu určenú rozhodnutím príslušného orgánu verejného zdravotníctva.
Upozornenie – § 64 ods. 1 ZP a a § 76 ods. 1, 2 a 3 ZP
Na rozdiel od výpovede, zamestnanec môže so zamestnávateľom okamžite skončiť pracovný pomer zo zdravotných dôvodov v súlade s § 69 ods. 1 písm. a) ZP, ak podľa lekárskeho posudku nemôže ďalej vykonávať prácu bez vážneho ohrozenia svojho zdravia a zamestnávateľ ho nepreradil do 15 dní odo dňa predloženia tohto posudku na inú pre neho vhodnú prácu.

§ 63 zákona č. 311/2001 Z. z. Zákonník práce
Výpoveď daná zamestnávateľom
(1)	Zamestnávateľ môže dať zamestnancovi výpoveď iba z dôvodov, ak
a)	sa zamestnávateľ alebo jeho časť
1.	zrušuje alebo
2.	premiestňuje a zamestnanec nesúhlasí so zmenou dohodnutého miesta výkonu práce,
b)	sa zamestnanec stane nadbytočný vzhľadom na písomné rozhodnutie zamestnávateľa alebo príslušného orgánu o zmene jeho úloh, technického vybavenia alebo o znížení stavu zamestnancov s cieľom zabezpečiť efektívnosť práce alebo o iných organizačných zmenách a zamestnávateľ, ktorý je agentúrou dočasného zamestnávania, aj ak sa zamestnanec stane nadbytočným vzhľadom na skončenie dočasného pridelenia podľa § 58 pred uplynutím doby, na ktorú bol dohodnutý pracovný pomer na určitú dobu,
c)	zamestnanec vzhľadom na svoj zdravotný stav podľa lekárskeho posudku dlhodobo stratil spôsobilosť vykonávať doterajšiu prácu, alebo ak ju nesmie vykonávať pre chorobu z povolania alebo pre ohrozenie touto chorobou, alebo ak na pracovisku dosiahol najvyššiu prípustnú expozíciu určenú rozhodnutím príslušného orgánu verejného zdravotníctva,
d)	zamestnanec
1.	nespĺňa predpoklady ustanovené právnymi predpismi na výkon dohodnutej práce,
2.	prestal spĺňať požiadavky podľa § 42 ods. 2,
3.	nespĺňa bez zavinenia zamestnávateľa požiadavky na riadny výkon dohodnutej práce určené zamestnávateľom vo vnútornom predpise alebo
4.	neuspokojivo plní pracovné úlohy a zamestnávateľ ho v posledných šiestich mesiacoch písomne vyzval na odstránenie nedostatkov a zamestnanec ich v primeranom čase neodstránil,
e)	sú u zamestnanca dôvody, pre ktoré by s ním zamestnávateľ mohol okamžite skončiť pracovný pomer, alebo pre menej závažné porušenie pracovnej disciplíny; pre menej závažné porušenie pracovnej disciplíny možno dať zamestnancovi výpoveď, ak bol v posledných šiestich mesiacoch v súvislosti s porušením pracovnej disciplíny písomne upozornený ...